Prost ismét remekül kezdte a szezont, megnyerte a brazil nagydíjat Michele Alboreto (Ferrari) és Elio de Angelis (Lotus-Renault) előtt. Ezután kiesett Portugáliában, a győzelem után diszkvalifikálták Imolában, majd újra nyert Monacóban Alboreto előtt. Montréalban harmadik lett. Detroitban kiesett, Paul Ricard-on harmadik lett Nelson Piquet (Brabham-BMW) és Keke Rosberg (Williams-Honda) mögött. Angliában nyert Alboreto előtt, Németországban Alboreto győzött és Prost lett a második. Ausztriában újra Prosté volt a győzelem Ayrton Senna előtt. Hollandiában Lauda győzött, Prost lett a második. Laudának nagyon rossz szezonja volt, ez lett az első győzelme ebben az évadban. Monzában a francia ismét nyert, Spában harmadik lett, míg Alboreto kiesett. Az európai nagydíjon a sérült Laudát Watson helyettesítette és láthatta, ahogy Alboreto kiesett, míg a francia a negyedik helyen célbaérve 73 ponttal és öt futamgyőzelemmel világbajnok lett hatodik Formula 1-es bajnokságában. A McLaren 1985-ben már nem rendelkezett az előző évi fölénnyel, az év elején a Ferrari, a végén a Williams tűnt jobbnak, azonban a kocsi megbízhatósága és Prost üzemanyagtakarékos vezetési stílusa meghozta a bajnoki címet.